
Vă înaintăm, alăturat, raportul comun asupra proiectului de Lege privind organizarea și exercitarea profesiei de etolog, trimis Comisiei pentru muncă și protecție socială și Comisiei pentru învățământ pentru examinare pe fond, în procedură obișnuită cu adresa nr. PLx 210/2020 din 29 aprilie 2020.

RAPORT  COMUN
asupra proiectului de Lege privind organizarea 
și exercitarea profesiei de etolog 



În temeiul art.94 din Regulamentul Camerei Deputaților, republicat, cu modificările și completările ulterioare, Comisia pentru muncă și protecție socială și Comisia pentru învățământ au fost sesizate, prin adresa nr. PLx 210/2020 din 29 aprilie 2020, cu dezbaterea pe fond, în procedură obișnuită, a proiectului de Lege privind organizarea și exercitarea profesiei de etolog.

Proiectul de lege are ca obiect de reglementare crearea cadrului juridic necesar exercitării profesiei de etolog. Se preconizează ca profesia de etolog să se exercite, pe teritoriul României, în ariile naturale protejate, precum parcuri naturale, parcuri naționale, rezervații naturale și altele asemenea, în instituții care gestionează ariile naturale protejate, în instituții care au ca obiect de activitate protecția și conservarea mediului, universități și institute de cercetare, cu scopul susținerii activităților din domeniul comportamentului animalelor în raport cu mediul lor de viață, respectiv cu omul și cu societatea umană.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.144/05.03.2020)
· avizul favorabil al Consiliului Economic și Social (nr.958/18.02.2020)
· avizul negativ al Comisiei juridice, de disciplină și imunități 
(nr.4c-13/296/04.05. 2020)
· avizul favorabil al Comisiei pentru drepturile omului, culte și problemele minorităților naționale (nr.4c-6/202/05.05.2020)
· avizul favorabil al Comisiei pentru mediu și echilibru ecologic (transmis în 14.05.2020).

Proiectul de lege face parte din categoria legilor ordinare, conform prevederilor art.73 alin.(1) din Constituția României, republicată. 

În conformitate cu prevederile Regulamentului Camerei Deputaților, republicat, cu modificările și completările ulterioare, Comisiile au dezbătut proiectul de lege în ședințe separate. 
La ședința Comisiei pentru învățământ, din data de 30 martie 2021, și-au înregistrat prezența 24 de deputați din totalul de 25 de membri.	
În urma dezbaterilor și a opiniilor exprimate, membrii comisiei au hotărât, cu majoritate de voturi (4 voturi împotrivă și o abținere), respingerea proiectului de lege.
În baza prevederilor art. 55 și 56 din Regulamentul Camerei Deputaților, la dezbaterea proiectului de lege a participat doamna Ștefania Marina Manea - Secretar de Stat la Ministerul Educației. 

La ședința Comisiei pentru muncă și protecție socială din data de 7 aprilie 2021 au participat membrii conform listei de prezență. 
În urma dezbaterilor și a opiniilor exprimate, membrii comisiei au hotărât, cu unanimitate de voturi, respingerea proiectului de lege.

Proiectul de lege a fost adoptat de Senat în ședința din 23.04.2020, ca urmare a depășirii termenului de adoptare, potrivit art.75 alin.(2) teza a III-a din Constituția României republicată.

Camera Deputaților este Cameră decizională, potrivit prevederilor art.75 din Constituția României, republicată, și ale art.91 din Regulamentul Camerei Deputaților, republicat, cu modificările și completările ulterioare.

În urma finalizării dezbaterilor, cele două Comisii propun Plenului Camerei Deputaților respingerea proiectului de lege din următoarele considerente:
- ocupația de etolog nu este inclusă în structura Clasificării ocupațiilor din România (COR) și nu este definită nici în cuprinsul inițiativei legislative;
- inițiativa legislativă nu oferă o justificare temeinică, în conformitate cu legislația obligatorie a Uniunii Europene transpusă în România, privind reglementarea unei astfel de profesii. O astfel de justificare se realizează numai prin efectuarea testului de proporționalitate aferent, conform art. 7 din Legea nr. 245/2020 privind efectuarea unui test de proporționalitate anterior adoptării unor noi reglementări referitoare la profesii; 
- formarea profesională care ar conduce la exercitarea profesiei poate fi atât în psihologie, ecologie, biologie, specializări universitare care au rezultate ale învățării și competențe diferite, conform Registrului Național al Calificărilor din Învățământul Superior. Diploma de licență în domeniile biologie, psihologie, ecologie obținută în România nu poate conferi unui absolvent calificarea în etologie numai pentru faptul că a studiat un curs în domeniul etologiei sau al uneia dintre științele comportamentale; 
- pentru predictibilitatea normelor, ar fi trebuit inserate prevederi prin care să se stabilească, în mod expres, dacă profesia de etolog și cea de bioinginer medical sunt distincte, dacă obiectele lor de activitate se suprapun sau dacă se dorește înlocuirea profesiei de bioinginer medical cu cea de etolog. În cuprinsul proiectului se face referire atât la profesia de „bioinginer medical”, cât și la cea de „etolog”. În prezent, profesia de „bioinginer medical” este prevăzută în Clasificarea ocupaților din România, având codul 226.904;
- nu există prevederi din care să reiasă dacă ”etologul” se află în raporturi de subordonare față de o altă entitate, în cazul în care profesia este una liberală. Este de analizat modul în care se va putea angaja răspunderea disciplinară a ”etologului”, mai ales că nu sunt prevăzute modalitățile administrative prin care este adoptat Codului de etică și deontologie din domeniu; 
- în cuprinsul inițiativei se fac referiri la un act european care nu mai este în vigoare, fiind abrogat prin Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale. Totodată, definirea noțiunii „drept câștigat” în actul european invocat în text se aplică, în mod expres, medicilor și nu altor profesii.
- inițiativa nu respectă prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, în ceea ce privește claritatea și precizia actului normativ, rigoarea în exprimare, predictibilitatea normelor.

Șef birou Lidia Vlădescu					Șef birou Ioana Mînzu


Întocmit, 
Consilier parlamentar Decebal Stănescu			Consilier parlamentar Monica Tudor

